የአብቁተ ባንክ የመሆን ጥያቄ በሚቀጥሉት ሦስት ወራት ፈቃድ ያገኛል የሚል ተስፋ እንዳላቸው ዋና ሥራ አስፈጻሚው አስታወቁ፡፡
ባሕር ዳር፡ ሰኔ 17/2012 ዓ.ም (አብመድ) አማራ ብድርና ቁጠባ ተቋም (አብቁተ) አቀራረቡን የንግድ፣ ማዕከሉን ደግሞ ሕዝብ አድርጎ ወደ ባንክነት እንደሚሸጋገር ዋና ሥራ አስፈጻሚው አቶ መኮንን የለውም ወሰን ተናግረዋል፡፡ከሦስት አስርት ዓመታት በፊት በቁጥር ብልጫ ያለውን እና በዝቅተኛ ደረጃ የሚኖረውን የኅብረተሰብ ክፍል በምጣኔ ሃብታዊ እንቅስቃሴዎች የሚደግፍ የገንዘብ ተቋም አልነበረም፡፡ አሁን ላይ የሚደርሱት የማይክሮ (የአነስተኛ) ኢኮኖሚ አንቀሳቃሽ ተቋማትም ምስረታቸው ቢበዛ ከ25 ዓመታት አይበልጥም፡፡በወቅቱ ሦስት ብቻ የነበሩት ንግድ ባንክ፣ ልማት ባንክ እና የቢዝነስ እና ኮንስትራክሽን ባንክ የማክሮ (ዐብይ) ኢኮኖሚው አንቀሳቃሽ የገንዘብ ተቋማት ናቸው፡፡ የከተሜነት ባህሪያቸው፣ ብድር ሲሰጡ ከብድሩ በላይ እስከ 150 በመቶ መያዥያ መጠየቃቸው እና የተጠና የንግድ እና የአዋጭነት ንድፍ መፈለጋቸው በዝቅተኛ የኑሮ ደረጃ ለሚኖረው ሕዝብ አገልግሎት ሰጭ አልነበሩም፡፡ይህን መሠረት አድርጎም በወቅቱ በዝቅተኛ የኑሮ ደረጃ ለሚገኘው የኅብረተሰብ ክፍል የገንዘብ ምንጭ ሆኖ የሚያገለግል ተቋም ለማቋቋም የአስፈላጊነት ጥናት ተደረገ፡፡ ማኅበረሰቡ የሚጠቀምባቸው ሦስት ነባር የገንዘብ ምንጮች እንዳሉትም አብሮ ተመላከተ፡፡ የእምነት ተቋማትና ትንንሽ መንግስታዊ ያልሆኑ ድርጅቶች፣ ቤተሰብ እና አራጣ አበዳሪዎች የማኅበረሰቡ ነባር የገንዘብ ምንጮች መሆናቸው ተለየ፡፡ ይህንን መሠረት አድርጎ ነበር የአማራ ብድር እና ተቋም (አበቁተ) በሃገር ደረጃ የመጀመሪያው የማይክሮ ፋይናንስ ተቋም ሆኖ የተመሠረተው ብለዋል የተቋሙ ዋና ሥራ አስፈፃሚ መኮንን የለውምወሰን፡፡ እንደ ዋና ሥራ አስፈፃሚው ገለፃ አበቁተ በዝቅተኛ የኑሮ ደረጃ ላለው ማኅበረሰብ የገንዘብ ምንጭ ሆኖ ሲቋቋም ሁለት ዓበይት ዓላማዎች ነበሩት፡፡ በተበጣጠሰ መንገድ የሚሰጠውን እና የሕዝቡን ኑሮ ያላሻሻለውን የአራጣ አበዳሪ ስሪት በማፍረስ የሕዝቡን የመልማት ፍላጎት የሚደግፍ ተቋም መሆን እና የማኅበረሰቡን የቁጠባ ባህል በእውቀት ላይ ተመስርቶ መደገፍ የሚሉ ነበሩ፡፡የጥናቱን ግኝት መሠረት አድርጎ የተቋቋመው አበቁተ ወደ መደበኛ አገልግሎት ከመግባቱ በፊት በወቅቱ በክልሉ ከነበሩት 10 ዞኖች ውስጥ 29 ወረዳዎችን በመምረጥ በሙከራ ትግበራ ሥራ ጀመረ፡፡ ዛሬ ላይ ደግሞ በክልሉ ሁሉም ወረዳዎች ላይ ተደራሽ ከመሆን አልፎ በአብዛኞቹ ወረዳዎች ሁለት እና ሦስት ቅርንጫፎችን በመክፈት አገልግሎት እየሰጠ መሆኑን አቶ መኮንን አስረድተዋል፡፡ በእያንዳንዱ የገጠር ቀበሌዎች 97 በመቶ ተደራሽ መሆኑንና 7 ነጥብ 5 ሚሊዮን ቆጣቢ፣ 1 ነጥብ 5 ሚሊዮን ተበዳሪ እና ጡረታን ጨምሮ 150 ሺህ የልዩ ልዩ አገልግሎቶች ተከፋይ ደንበኞች እንዳሉትም ገልጸዋል፡፡ አብቁተ ወደ ባንክ ለመሸጋገር በ2009 ዓ.ም የወጣውን አነስተኛ የገንዘብ ተቋማት ወደ ዐብይ የገንዘብ ተቋምነት መሸጋገርን በሚፈቅደው አዋጅ መሠረት ቀድሞ ጥያቄ ቢያቀርብም በተለያዩ ምክንያቶች መዘግየቱን ዋና ሥራ አስፈፃሚው ተናግረዋል፡፡ ዝርዝር የአፈፃፀም መመሪያው ፀድቆ እንደወጣም አበቁተ ሰነዶቹን አስገብቶ ወደ ባንክ የማደግ ፈቃድ ያገኛል ተብሎ እንደሚጠበቅ ነው ያስረዱት፡፡